Кристиан Моргенщерн
Невъзможен факт

Превод от немски: Иво Божков, —

chitanka.info

Палмщрьом, вече попрошарен,

от съдбата бе ударен —

с тежките си колела

сгази го една кола.

В болницата се събуди

и след малко той в почуда

пита се, подпрял глава:

„Как се случи с мен това?“

И дали да обвинява

полицаи и държава?

Как по тоя път е свил

някакъв автомобил?

По какви закони диви

в мъртви ще превръщат живи?

И не бе ли по-добре

там шофьорът в миг да спре?

Още цял увит в чаршафи,

той проучва параграфи —

улиците там били

забранени за коли.

И решава той тогава,

че насън туй всичко става…

Щом е забранено — как

може то да бъде факт!

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.